text: যশোর-খুলনায় ডেঙ্গুতে ২ নারীর মৃত্যু || Somoynews.tv
  ১১-০৯-২০১৯, ১৫:০৩
  যশোর-খুলনায় ডেঙ্গুতে ২ নারীর মৃত্যু
  যশোর ও খুলনায় ডেঙ্গু আক্রান্ত হয়ে আজও ২ নারী মারা গেছেন। এদিকে দেশের বিভিন্ন হাসপাতালে চিকিৎসা নিয়ে অনেকে বাড়ি ফিরলেও প্রতিদিনই আক্রান্ত হচ্ছেন কেউ না কেউ। এ অবস্থায় পরিষ্কার-পরিচ্ছন্নতা কার্যক্রম অব্যাহত রাখার আহ্বান জানিয়েছেন চিকিৎসকরা।
  বুধবার সকালে যশোরে জাহিদা বেগম নামে এক নারী ডেঙ্গু আক্রান্ত হয়ে মারা যায়। গত ৯ সেপ্টেম্বর যশোর জেনারেল হাসপাতালে ভর্তি হন তিনি। গতকালও চিকিৎসাধীন অবস্থায় জাহানারা নামে আরো এক নারী মারা যায়। তাদের দু'জনের বাড়ি মণিরামপুর উপজেলায়। এ নিয়ে যশোরে মোট ৫ জন মারা গেলেন। জেলার বিভিন্ন হাসপাতালে এখনও চিকিৎসাধীন আছেন ২২৪ জন।
  খুলনা মেডিকেল কলেজ হাসপাতালে রহিমা বেগম নামে এক নারী মারা গেছেন। গতরাতেই মারা যান তিনি। নিহতের বাড়ি সাতক্ষীরার তালা উপজেলায়। গত সোমবার তাকে খুলনা মেডিকেল কলেজ হাসপাতালে ভর্তি করা হয়। এনিয়ে ডেঙ্গু আক্রান্ত হয়ে জেলায় মারা গেছেন ১১ জন।
  বরিশালে হঠাৎ করে বেড়ে গেছে ডেঙ্গু আক্রান্তের সংখ্যা। সকাল পর্যন্ত গত ২৪ ঘণ্টায় শের-ই- বাংলা মেডিকেল কলেজ হাসপাতালে ভর্তি হন ৪১ জন। এর আগে এ সংখ্যা ছিল ২৯। বর্তমানে চিকিৎসাধীন আছেন ১১৩ জন। অবশ্য দিনের ব্যবধানে চিকিৎসা নিয়ে বাড়ি ফিরে গেছেন ১৯ জন রোগী।
  সিরাজগঞ্জে ধীরে ধীরে স্বাভাবিক হচ্ছে ডেঙ্গুর প্রকোপ। তবে সদর হাসপাতালসহ বিভিন্ন হাসপাতালে এখনও ভর্তি আছেন ৩৬ জন। সব মিলিয়ে জেলায় ৭৬০ জন ডেঙ্গু রোগী শনাক্ত করা হয়েছে। এর মধ্যে অধিকাংশই সুস্থ হয়ে বাড়ি ফিরে গেছেন। চিকিৎসকরা বলছেন, ডেঙ্গু মোকাবিলায় সচেতনতার বিকল্প নেই।
  এছাড়া চাঁদপুর, ঝিনাইদহ ও চুয়াডাঙ্গাসহ দেশের অধিকাংশ জেলায় ক্রমেই কমে আসছে ডেঙ্গু আক্রান্তের সংখ্যা। সুস্থ হয়ে বাড়ি ফিরছেন অনেকে। তবে বর্ষা মৌসুমে বাড়ির আশপাশ পরিচ্ছন্ন রাখার পরামর্শ সংশ্লিষ্ট কর্তৃপক্ষের।